KSA se jaarvergadering is onbepaald uitgestelArgieffoto. “Nog is het einde niet in zicht” is dalk ’n tikkie Nederlands wat die netelige situasie waarin Krieket Suid-Afrika (KSA) hom tans bevind goed kan beskryf. Die beleërde nasionale krieketbeheerliggaam sou Saterdag sy jaarvergadering gehou het waartydens hy onder meer ’n nuwe president, uitvoerende hoof en ’n paar raadslede sou verkies het. Verskeie voormalige administrateurs het versoek dat die verkiesing eers ter syde gestel moet word sodat KSA sy huis in orde kan kry. Die brief is ook deur Ray Mali, oudpresident, onderteken. KSA het egter gistermiddag in ’n mediaverklaring gesê dat die vergadering vir eers afgelas is. Geen alternatiewe datum is nog verskaf nie. Volgens die verklaring is die vergadering onder meer afgelas sodat die bevindings van die forensiese ondersoek van die voormalige uitvoerende hoof, Thabang Moroe, bestudeer kan word. Moroe is verlede week weens wanbestuur in die pad gesteek en sportminister Nathi Mthethwa het daarop aangedring om die forensiese verslag te sien. KSA het die oorsig en implementering van die verslag se bevindings, ’n oorsig van die bestuursmodel en die uitbreiding van die werwingsproses vir raadslede as van die redes vir die vergadering se kansellasie gegee. Dan sal KSA se transformasiebeleid en die pasgestigte transformasie-ombudsman ook eers aandag moet geniet. Adv. Dumisa Ntsebeza is onlangs as die eerste transformasie-ombudsman aangestel. Enigiemand wat meen dat hy weens ras van geleenthede ontneem is, kan die ombudsman nader om sy saak te stel. Ntsebeza sal dan die erns van die saak en die geskikte vergoeding daarvoor bepaal. Die projek se begroting sorg nog vir hoofbrekens, maar volgens KSA sal maatskappye en die regering om finansiële hulp genader word. Die organisasie sê dat die uiteindelike mikpunt ’n krieketlandskap sonder enige rassisme of diskriminasie is. Terselfdertyd weet niemand wanneer daar weer vir opslagballe op die veld, en nie in die raadsaal nie, gekoes sal word nie.